《读南华外篇述以四言十五章 其十一 至乐》
明代·郭之奇

乐与忧战，忧随乐遣。一死一生，忧乐乃见。人生所尊，富贵寿善。

得之乃乐，乐之必恋。人生所恶，夭恶贫贱。得之乃忧，忧之必眩。

以忧为生，生何足羡。去忧而死，死何足唁。百年长乐，已如流电。

况其失之，何以终宴。人之所乐，随人而转。至乐无乐，终古莫倦。

天清地宁，两无相衍。与时息消，使物周遍。吹气作人，如雨如霰。

庄子盆歌，介叔柳变。髑髅髐然，岂易南面。海鸟临郊，愁窥牢膳。

死骨欣欣，生禽悁悁。一气万形，古今一墠。生马生人，一炉千扇。

出机入机，千轮一片。忧铄同门，死生同传。无乐之乐，乐谁我先。

作者简介：郭之奇（1607年－1662年），字仲常，号菽子，又号正夫、玉溪。广东揭阳县榕城东门（今广东揭阳市榕城区）人。为南明大臣，历任南明文渊阁大学士加太子太保（相当宰相）兼吏部尚书、兵部尚书，率军转战闽粤滇黔抗清，于顺治十八年（1661年）在广西桂林为清将韦永福所俘，翌年殉国。清乾隆四十一年（1776年）追谥忠节。